Eleverne fra Horne Efterskole havde torsdag taget turen til Naturmødet i Hirtshals, og her havde de fået en helt speciel opgave sammen med en kendt tv-kok.

Eleverne på Horne Efterskole blev torsdag kastet ud i en noget uvant disciplin. Det besøgte Naturmødet i Hirtshals, og her blev de undervist i udendørs, vildmandslignende madlavning. Det var tv-kokken Nikolaj Kirk, som er kendt fra det populære DR-program "Nak & Æd", der agerede læremester. - Jeg er jo superglad hver gang, vi kan få unge mennesker til at røre hele dyr og svamper og planter, siger Nikolaj Kirk. Efterskoleeleverne fik i samarbejde med erfarne fiskere og jægere blandt andet prøvet at flå et dyr og filetere en fisk. - Jeg tror virkelig på, at man ikke bliver et helstøbt menneske, hvis man ikke tør at give sig selv pauser og frirum til at nyde naturen, og der kan jeg jo kun blive glad, når fiskerne og jægerne går sammen og bringer naturen ind på skolerne, siger Nikolaj Kirk. Naturmødet i Hirtshals varer indtil lørdag.